กรมการค้าภายใน เตือนอย่าหลงเชื่อมิจฉาชีพโทรศัพท์อ้างเป็นเจ้าหน้าที่รัฐ ชักชวนให้คลิกลิงค์ หรือโหลดแอปฯ แนะ ตรวจสอบก่อนทุกครั้ง
ร้อยตรีจักรา ยอดมณี รองอธิบดีกรมการค้าภายใน เปิดเผยว่า ขณะนี้มีกลุ่มมิจฉาชีพอ้างตัวเป็นเจ้าหน้าที่ภาครัฐ จากหน่วยงานต่าง ๆ รวมทั้งกรมการค้าภายใน โทรศัพท์ หรือส่ง LINE ไปหา พูดชักจูงให้กดลิงค์ และกรอกข้อมูลส่วนบุคคล หรือแสร้งขอตรวจสอบข้อมูลธุรกิจ และหลอกให้คลิกลิงค์เพื่ออัพเดทข้อมูล จนก่อให้เกิดความเสียหายต่อประชาชนและธุรกิจ จึงขอแจ้งเตือนประชาชนว่า แม้กรมการค้าภายในจะมีช่องทางการสื่อสารกับประชาชนหลายช่องทาง ทั้ง Facebook (กรมการค้าภายใน DIT) LINE (@MR.DIT และ @ditgo) Youtube (DIT Channel) เว็บไซต์ (www.dit.go.th) และทางสายด่วน โทร 1569 ซึ่งเป็นการอำนวยความสะดวกและการประชาสัมพันธ์เผยแพร่ข้อมูลให้แก่ประชาชน แต่กรมฯ ไม่มีนโยบายที่จะให้เจ้าหน้าที่โทรไปติดต่อเพื่อสอบถามข้อมูลส่วนตัว หรือโทรแจ้งให้คลิกลิงค์ โหลดแอปพลิเคชัน หรือทำธุรกรรมออนไลน์ใด ๆ ดังนั้นหากมีผู้แอบอ้างในลักษณะนี้ให้สงสัยว่าเป็นมิจฉาชีพหลอกลวง แต่หากไม่แน่ใจ ขอให้โทรตรวจเช็คข้อมูลเจ้าหน้าที่ได้ทางสายด่วน 1569 เพื่อไม่ให้ตกเป็นเหยื่อของมิจฉาชีพเหล่านี้